KIRJALLINEN KYSYMYS E-0051/01 esittäjä(t): Joaquim Miranda (GUE/NGL) komissiolle. Aroucan (Portugali) tienrakennushankkeen ympäristövaikutukset.



Virallinen lehti nro 261 E , 18/09/2001 s. 0035 - 0036



KIRJALLINEN KYSYMYS E-0051/01 esittäjä(t): Joaquim Miranda (GUE/NGL) komissiolle (22. tammikuuta 2001) Aihe: Aroucan (Portugali) tienrakennushankkeen ympäristövaikutukset Piakkoin käynnistyy tarjouskilpailu Feiran ja IC2 -tien Aroucaan yhdistävän tien rakentamisesta Aveiron alueella Portugalissa. Kyse on erittäin tärkeästä tiestä ja todennäköisesti Portugalin hallitus on esittänyt tai aikoo esittää hankkeen rahoittamista koskevan hakemuksen komissiolle. Tiehanke, etenkin Arda-joen laaksossa sijaitseva, noin kahden kilometrin pituisen tieosuuden rakentaminen on kuitenkin kohdannut voimakasta vastustusta muun muassa monien paikallisten organisaatioiden taholta, koska se vahingoittaisi seudun arvokasta ympäristöä ja maisemaa. Sitäpaitsi jo tehdyssä hankkeen ympäristövaikutusten arvioinnissa todetaan, että Arda-joen laaksoa koskevan osuuden rakentamisella olisi huomattavia ympäristövaikutuksia. Paitsi että edellä mainitun osuuden rakentamisesta pidetään itsepintaisesti kiinni, on myös keksitty keino kiertää asianomainen kansallinen ja yhteisön lainsäädäntö, joka nimenomaan velvoittaa ympäristövaikutuksia koskevien arviointien tekemiseen, laatimalla erillinen, 9,9 kilometrin pituista tietä koskeva hanke (johon tämä kiistanalainen tieosuus sisältyy), vaikka tämä tie on osa sellaisesta tiestä, jonka kokonaispituus on lähes 30 kilometriä. 1. Onko komissio tietoinen tästä tilanteesta, ja onko jokin komission yksikkö vastaanottanut kyseisen hankkeen rahoittamista koskevan hakemuksen? 2. Mikä on komission kanta edellä mainitun tieosuuden rakentamisen aiheuttamiin ympäristövaikutuksiin? Aikooko se asettaa tämän tiehankkeen rahoittamisen ehdoksi kyseistä tieosuutta koskevan ympäristövaikutusten arvioinnin? Hyväksyykö komissio sen, että kyseinen tiehanke jaetaan osiin, jottei ympäristövaikutusten arviointeja tarvitsisi ottaa huomioon? Margot Wallströmin komission puolesta antama vastaus (7. maaliskuuta 2001) Feiran, IC2-tien ja Aroucan välisestä tienrakennushankkeesta on tehty valitus komissiolle. Tämä valitus on parhaillaan käsiteltävänä. Jos ilmenee, että yhteisön lainsäädäntöä on rikottu, asia vaikuttaa varmasti komission päätökseen yhteisön mahdollisesta rahoituksesta. Portugalin viranomaisilta saatujen tietojen mukaan hankkeen rahoitusta rakennerahastoista tai koheesiorahastosta ei toisaalta ole tähän mennessä esitetty komissiolle. Alustavien tutkimusten mukaan kysymys näyttää olevan kaksikaistaisen tien rakennushankkeesta, jota koskee tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY(1), sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY(2), liitteen II 10 artiklan d kohta. Tämän direktiivin mukaan päätös ympäristövaikutusten arvioinnin tekemisestä kuuluu periaatteessa jäsenvaltioille. Tämä ei kuitenkaan tarkoita, että jäsenvaltiot voisivat päättää arvioinnista täysin itsenäisesti, sillä tätä oikeutta rajoittaa edellä mainitun direktiivin 2 artikla. Jäsenvaltioiden on sen mukaan ennen luvan myöntämistä toteutettava kaikki tarpeelliset toimenpiteet sen varmistamiseksi, että hankkeet, joilla todennäköisesti on merkittäviä ympäristövaikutuksia, alistetaan lupamenettelyyn ja että niiden vaikutukset arvioidaan. Komissio pyytää tarvittaessa Portugalin viranomaisilta lisäselvityksiä kyseessä olevan hankeen ympäristövaikutusten arvioinnin toteuttamisesta edellä mainitun määräyksen mukaisesti. (1) EYVL L 175, 5.7.1985. (2) EYVL L 73, 14.3.1997.